Íslendingur sem starfaði á vegum NATO í Afganistan komst til Sameinuðu arabísku furstadæmanna í morgun. Enn eru níu íslenskir ríkisborgarar eftir í Kabúl og er unnið að því að koma þeim úr landi.
Okkur er kunnugt um níu íslenska ríkisborgara sem staddir eru í Kabúl. Annars vegar tvær fjölskyldur og hins vegar einstakling sem sinnir verkefnum fyrir stofnanir Atlantshafsbandalagsins í Afganistan.
Segir Sveinn H. Guðmarsson, upplýsingafulltrúi utanríkisráðuneytisins. Tveir starfsmenn NATO voru við störf í Afganistan og komst annar þeirra til Sameinuðu arabísku furstadæmanna í morgun en hinn er enn við störf og yfirgefur landið ásamt öðru starfsliði á vegum bandalagsins.
Borgaraþjónusta utanríkisráðuneytisins fékk í morgun upplýsingar um aðra íslenska fjölskyldu sem dvelur í Afganistan og er allra leiða leitað til að koma henni og annarri fjögurra manna fjölskyldu í öruggt skjól.
Erlend ríki eru mörg hver að senda flugvélar til Afganistan og samgöngur eru auðvitað erfiðar við borgina eins og sakir standa. Við bindum vonir við að þessar fjölskyldur fái pláss í flugvélum sem önnur norræn ríki hafa haft milligöngu um að senda til Kabúl.
Sveinn segir að utanríkisráðuneytið sé í sambandi við Íslendingana níu. Spurður hvort þau séu í bráðri hætti svarar Sveinn:
Fólkið heldur bara kyrru fyrir eins og er en ástandið í landinu er auðvitað mjög ótryggt og það er hættulegt að vera þar á ferli.
Níu íslenskir ríkisborgarar eru enn í Kabúl í Afganistan. Íslenskur starfsmaður NATO komst til Sameinuðu arabísku furstadæmanna í morgun en utanríkisráðuneytið frétti í morgunn af annarri íslenskri fjölskyldu í landinu. Unnið er að því að koma þeim í öruggt skjól. 